Page:Gospel of Saint John in West-Saxon.djvu/145

, 20] 14. Hit wæs þā ēastra gegearcungdæg; and hyt wæs sēo syxte tīd. Đā cwæð hē tō ðām Iudeon, Hēr ys ēower Cyning!

15. Hī clypodon ealle and cwǣdon, Nim hyne, nim hyne, and hōh. Đā cwæð Pilatus, Sceal ic hōn ēowerne Cyning? Him andswaredon þā bisceopas and cwǣdon, Næbbe wē nānne cyning būton Kāsere.

16. Đā sealde hē hyne hym tō āhōnne. Đā nāmon hȳ þone Hǣlend, and tugon hine ūt;

17. and [hē] bær his rōde mid him on þā stōwe þe ys genemned hēafodpannan stōw, and on Ebrēisc Golgotha;

18. þǣr hī hyne ahēngon, and twēgen ōðre mid him on twā healfa, and þone Hǣlend on middan.

19. Witodlīce Pilatus wrāt ofergewrit, and sette ofer his rōde; þǣr wæs on gewriten, Þis ys sē Nazareniscea Hǣlend, Iudea Cyning.

20. Manega ðǣra Iudea rǣddon þis gewrit; for þām þe sēo stōw was gehende þǣre ceastre þǣr sē Hǣlend wæs āhangen. Hit was āwriten Ebrēisceon stafon, and Grēcisceon, and Lēdenstafon.